Լևան Սոնգուլաշվիլի

Լևան Սոնգուլաշվիլի (, ), վրացի նկարիչ։ Հայտնի է իր գրաֆիկական աշխատանքներով ու նկարազարդումներով։ Վրացի առաջին նկարիչն է, որ Նյու Յորքի արվեստի ակադեմիայում նկարչության մագիստրոսի կոչում է ստացել։

Կենսագրություն 
Լևան Սոնգուլաշվիլին ծնվել է Թբիլիսիում 1991 թվականի օգոստոսի 17-ին։ Նկարել սկսել է երեք տարեկանից, դեռատի տարիքում մասնագիտական կրթություն ստացել հայրենի քաղաքում։

2011 թվականին 19-ամյա նկարիչը տարածական արվեստի նախագծի շրջանակներում հրավիրվել է Գերմանիա, որտեղ նա իր գերմանացի գործընկերների հետ մասնակցել է պիեսի ձևավորմանը։ Արևմտյան մշակույթը, գերմանական փիլիսոփայությունը և հոգեվերլուծությունը իրենց ազդեցությունն են թողել երիտասարդ նկարչի աշխարհայացքի վրա, և Վրաստան վերադառնալուց հետո նա ստեղծագործական նոր փորձեր է կատարել, ինչը դարձել է նրա արվեստի նոր փուլի սկիզբ։ Դրանից հետո նկարիչն ունեցել է նշանակալից հաջողություններ։

21 տարեկան հասակում Սոնգուլաշվիլին ավարտել է Թբիլիսիի գեղարվեստի ակադեմիան գրաֆիկական աշխատանքների ու փորագրության բակալավրի աստիճանով։ Նա շահել է մի քանի մրցանակներ ու կրթաթոշակ, դարձել է վրացի առաջին նկարիչը, որ ստացել է մագիստրոսի կոչում (M.F.A.)` գերազանցությամբ ավարտելով Նյու Յորքի գեղարվեստի ակադեմիան։ 2017 թվականին ԱՄՆ-ն Լևան Սոնգուլաշվիլուն պարգևել է «հանճարի մուտքի արտոնագիր», ինչը նրան հնարավորություն է ընձեռել մշտապես այցելել ԱՄՆ։

Նկարիչը պարգևատրվել է ազգային ու միջազգային մրցանակներով` ներառյալ Նախագահի և Նյու Յորքի նահանգի ասամբլեայի մրցանակները։ Մրցանակի արժանացած նրա նկարները համատեղում են ժամանակակից ինքնատիպ տեխնոլոգիաներն ու հին ավանդները։ Դրանք ցուցադրվել են հեղինակավոր պատկերասրահներում, մասնավոր հավաքածուներում և թանգարաններում ողջ աշխարհում, այդ թվում` Սոթբիսում, Գեղարվեստի թագավորական ակադեմիայում, Սաատչի թանգարանում։

Լևան Սոնգուլաշվիլի վրացի առաջին նկարիչն է, որի աշխատանքները տեղ են գտել Նյու Յորքի Բրուքլինի թանգարանի մշտական հավաքածուում:

Սոնգուլաշվիլին 2017 թվականին համարվել է «Տարվա լավագույն կատարող» և ArtistADay Top 10 նկարիչների մրցանակաբաշխության ժամանակ գրավել առաջին տեղը` գլխավորելով ստեղծագործողների վերջնական ընտրությունը աշխարհի բոլոր կողմերից։ Նա նաև գրում է հոգեբանական արձակ, բանաստեղծություններ, նվագում է դաշնամուր։

Ծանոթագրություններ

Արտաքին հղումներ 
 Նկարչի պաշտոնական կայք
 «STYX», Մարկ Գիսբորն, էջ 6, 2018 թվականի հրատարակություն
 STYX-ի նկարագրություն
 Լևան Սոնգուլաշվիլի — «Մաշկից ներս, որում ապրում եմ»
 Հրատարակումներ Amartamagazine-ում, 2017
 Բեռլինի ցուցահանդեսի պրոֆիլ, 2018

Վրացի նկարիչներ
Ամերիկացի նկարիչներ
Թբիլիսիի գեղարվեստի ակադեմիայի շրջանավարտներ